Bekendstelling van Magashule-boek glo gekanselleer | Maroela Media
Bekendstelling van Magashule-boek glo gekanselleer
Onsekerheid het Donderdagoggend geheers of die bekendstelling van Gangster State, Pieter-Louis Myburgh se boek oor die skadukant van die ANC se sekretaris-generaal, Ace Magashule, wat vanaand by die V&A Waterfront sou plaasvind, gekanselleer is of nie.
Dit volg nadat chaotiese tonele Dinsdagaand in Sandton tydens die boek se Johannesburgse bekendstelling afgespeel het, toe dosyne Magashule-ondersteuners in geel T-hemde uit die Vrystaat opgeruk en die verrigtinge ontwrig het.
Nou is die besluit na bewering geneem om die Kaapse bekendstelling wat vanaand by Exclusive Books in die V&A Waterfront sou plaasvind te kanselleer.
Myburgh het op Twitter beweer dat die bekendstelling moontlik nie sal plaasvind nie. Exclusive Books het egter op dié twiet gereageer deur te sê Myburgh se stelling is nie korrek nie. "Weens veiligheidsredes is ons besig om die moontlikheid te bespreek om die bekendstelling uit te stel of op 'n ander plek te hou, maar geen kansellasie is bespreek nie en geen amptelike besluit is nog gemaak nie," lui die twiet.
Daar is egter wyd berig dat die bekendstelling beslis nie meer by die Waterfront sal plaasvind nie.
'n Woedende Myburgh het intussen gesê duidelik weeg profyt vir die winkelsentrum swaarder as die grondwetlike plig en reg tot vryheid van spraak.
"'n Klein groepie kritici van my boek wat hul mening nie op 'n beskaafde wyse kan lug nie, het 'n reusagtige korporatiewe entiteit op sy knieë gedwing. Dis 'n hartseer dag vir Suid-Afrika, en die Waterfront moet verantwoordbaar gehou word," het Myburgh gesê.
Gangster State In die nuus Kaapstad
DA neem ANC-wyk af
Die waarheid maak seker te seer..
Die boek is al uit op PDF.
Neem hulle af . Gaan stel die boek in Amerika bekend en speel die video opname lewensgroot terug . Dit sal soos soetkoek verkoop , en dan kan hy 'n rekening oorsee oopmaak en die geld daar bele .
Dit is nie gekanselleer nie, doen jul huiswerk beter!!
Die interessante feit is dat dit nie die eerste keer is dat 'n oenskynbare klein handjie vol mense so groot impak op gebeure het nie.
Dit laat mens besef die klein handjie vol betogers is maar die tip van die ysberg en 'n baie groter gesiglose massa is agter besluite soos hierdie. Kyk maar na Afrikaans is groot ook – 'n paar twiets en die hele support structure val inmekaar. Daar is baie groter spelers betrokke by hierdie besluite – waarvan jan alleman niks weet nie.